Eдин от най-издирваните испански наркотрафиканти е заловен у нас | 112 | OFFNews.bg
Eдин от най-издирваните испански наркотрафиканти е заловен у нас
OFFNews Последна промяна на 02 март 2019 в 15:20 3168 0
Испанската Гражданска гвардия съобщи днес, че в България е арестуван един от най-издирваните испански наркотрафиканти, който променил външния си вид, като значително увеличил килограмите си и се готвел да избяга във Венецуела, предадоха АФП и БТА.
Испанецът с инициали J.S.A. според Гражданската гвардия играел много важна роля в "опасна престъпна организация, която вкарвала в Испания и в останалата част на Европа големи количества кокаин от Южна Америка и се занимавала с пране на пари". Той бил издирван от 2013 г. от испанските съдебни власти и бил един от десетте най-издирвани хора от Гражданската гвардия, гласи съобщение, публикувано в Мадрид.
В началото на февруари агенти, специализирани в издирването на бегълци в Испания, научили, че той се намира във Варна. Допуснали, че е "възможно той да носи огнестрелно оръжие при пътуванията си и значително да е променил външния си вид, като е напълнял с повече от 50 килограма", добавя Гражданската гвардия. Според нея българската полиция потвърдила това и извършила ареста.
В момента на задържането заподозреният наркотрафикант имал фалшиви испански документи за самоличност и смятал да напусне България и да отпътува към Венецуела в следващите дни, се посочва в съобщението, цитирано от АФП.
арест заловен Испания наркотици наркотрафикант